**KOMMISSORIUM FOR VELFÆRDSTEKNOLOGISK OPI-PULJE**

**Puljens anvendelsesområde**

Midlerne i puljen anvendes indenfor det velfærdsteknologiske område.

Velfærdsteknologi i Aarhus er teknologi, der understøtter en offentlig service. Velfærdsteknologi kan hjælpe borgere i alle aldre og samtidig forbedre, effektivisere eller fjerne behovet for en velfærdsydelse[[1]](#endnote-1).

Offentlig-Privat Innovationssamarbejde (OPI) gør det muligt at dokumentere, om en ny løsning er teknisk mulig og/eller økonomisk fordelagtig. Aarhus Kommune satser i den forbindelse på, at OPI-projekter til afprøvning og udvikling af velfærdsteknologi kan levere nye brugbare løsninger.

Puljen støtter fortrinsvis OPI-projekter, men kan også give støtte til interne aktiviteter i Aarhus Kommune til idémodning forud for samarbejder med virksomheder.

**Formål**

Formålet med puljen er at understøtte etablering og gennemførelse af OPI-projekter indenfor det velfærdsteknologiske område, og derved bane vejen for øget udnyttelse af velfærdsteknologi i Aarhus samt skabe basis for erhvervsudvikling gennem OPI.

**Effektmål**

Nye løsninger baseret på velfærdsteknologi er og bliver fremadrettet et meget vigtig middel til a) Levering af en god service til byens borgere og b) Sikring af et godt arbejdsmiljø for kommunens medarbejdere, samt c) Effektivisering af kommunens drift og d) Udvikling og vækst hos virksomhederne.

Intentionen er, at der i ethvert projekt gives et bud på den effekt, der opnås – både økonomisk og kvalitativt – i forhold til de fire ovenstående effektmål. Det er styregruppens hensigt, at hovedparten af projekterne understøtter effektivisering af kommunens drift.

**Afrapportering**

Der afrapporteres til byrådet årligt ifm. regnskabsaflæggelse.

**Ressourcer**

Velfærdsteknologisk OPI-pulje har et årligt budget på 4 mio. kr. jf. budgetforlig gældende fra 2021. Midler fra puljen tildeles efter ansøgning.

**Organisering**

Arbejdet organiseres som en videreførelse af den Velfærdsteknologiske Udviklingspulje (VTU) med en tværmagistratslig styregruppe bestående af Økonomistyregruppen samt Forvaltningschefen for Erhvervsafdelingen og et tværmagistratsligt sekretariat. Styregruppens medlemmer har et særligt ansvar ift. at understøtte overgangen fra afslutning af et succesfuldt OPI-projekt til implementering i organisationen i den pågældende magistratsafdeling. Herudover vil der være løbende inddragelse af Erhvervskontaktudvalget til varetagelse af virksomhedernes interesse.

1. Formulering tiltrådt af Aarhus Byråd 2014 [↑](#endnote-ref-1)